정조 20년
丙辰七月二十日卯時上御熙政堂藥房入診大臣備局堂上引見守令邊將初仕人入格儒生同爲入侍時提調沈頤之副提調李冕膺行左承旨李亨元左副承旨金祖淳記事官金履永假注書曺錫中事變假注書康就昇記注官金良倜記事官吳泰曾檢校待敎徐有榘右議政尹蓍東判敦寧府事金持默行禮曹判書閔鍾顯行大護軍李敬懋戶曹判李時秀水原留守趙心泰護軍徐有大校理鄭東榦以次進伏訖蓍東頤之等曰親臨大政侵夜酬應聖體若何上曰一樣矣蓍東曰王大妃殿氣候何如上曰一樣矣蓍東曰惠慶宮氣候何如上曰一樣矣上命祖淳書皇壇望拜禮單子判付訖上曰廳注書奉出傳之而守令邊將初仕人及儒生使之以次入來奉朝賀則自政院敎書安寶傳之進箋後在院承旨偕與來待於閤門賤臣承命出傳與慈山府使李庚運甲山府使李檍慶源府使沈默之茂山府使尹衡東端川府使張重吉大興郡守安思烈雲山郡守張夢說鳳山郡守趙華錫郭山郡守白海鎭溫陽郡守尹𡊠嘉山郡守南宮玾高原郡守張顯宅舒川郡守李儒燁南海縣令成夢龍新溪縣令金健柱永柔縣令李志淳順安縣令李憲泰振威縣令申光岳慈仁縣監姜彙鈺陽智縣監朴宗海木川縣監禹成謨利城縣監孔學周鎭川縣監李光曄山淸縣監柳誨井邑縣監朴挺玉齊陵參奉辛景愈康陵參奉南復來入格儒生生員洪聖肇權中敏進士申頤朝朴喜進以次進前法聖僉使李泰協釜山僉使鄭爀阿耳僉使李應器等立於階下上曰次對爲之蓍東曰此水原留守趙心泰狀啓也以爲馬步軍兵今年秋操依定式設行而各營邑場操後仍行城操自是應行之例境內城丁軍按華城操式設行操鍊俾知信地恐是不可已者南漢山城亦有大操輪操之規本城大操輪操亦略倣是制成節目修啓竝請令廟堂稟旨分付矣城役告完操鍊爲當務竝依狀請施行何如上曰依爲之城役則可以完役於操期之前而自明年行操好矣出擧條蓍東曰頃因各營秋操取稟狀啓以竝許依例擧行事覆奏行會矣卽見統禦使李性默祗受狀本則全事抄略殆不成狀啓體段此已未安而該營秋操狀啓旣以依例擧行之意稟旨行會則當初狀本竝爲稟請之海西水操自在設行之中而今於祗受狀本末端忽以海西水操設行事有若更爲稟請者然有違格例亦甚駭然該帥臣李性默姑先從重推考何如上曰依爲之出擧條上曰向以喬桐狀啓事問於備局吏而所答模糊全不成說且事在十年內外則無一知之者吏胥之全不擇差莫過近日而亦如今日之朝廷矣上曰昨以兵批初仕窠事纔有處分而判堂新自關北來何以詳知專由於該吏之誤認擧條之啓下初不載錄於闕記故也日前動駕時使之招問自太廟至景慕宮其間甚遠而尙不待令該曹政吏事誠駭然矣蓍東曰臣亦昨日聞之矣自政院招問該吏而一軍色書吏適待令事非渠掌故致此誤對方以定配磨鍊云矣上曰此莫非政色吏所掌軍色吏何以知之使之分揀而以政色吏移當其罪可也蓍東曰軍器正依訓鍊正例非曾經內外三品則不得擬望而昨日大政軍器正韓祐增三望皆以四品備擬有違格例吏曹判書金載瓚推考軍器正望筒勿施後日政各別擇差事分付何如上曰依爲之出擧條上曰今番大政何以爲之云耶蓍東曰政目臣姑未及詳閱而似不無做錯故俄以軍器正事陳達而筵退後更爲取見如有不善處則當隨事隨達計矣上曰做錯未知如何而昨日初度呈辭入啓後又爲小都目矣尙瑞副直長及社稷令二員皆不出代故次次遷轉而初仕又出二窠矣蓍東曰臣於今日始聞知矣上曰沈繼之之事可謂有數存矣南復來黃勉喆李春韓皆以承傳擬入而所餘一窠又以繼之擬入所見太偏且其副望卽屢抄於泮製者而熟知其名故果爲落點於副望而後出二窠時使之更擬而落點後更思之則今番初仕蒙點者皆是前銜而獨沈繼之非前銜故又使之改望此莫非渠之數也李羲淵卽運永之子也乃父之子亦能不俗而僧鉢喫飯亦有餘風耶冕膺曰異於其父稍近俗樣矣上曰其父甚樂易好人矣蓍東曰介潔有操守矣上曰守門將報仕朔數遲速當初旣令廟堂稟處而所謂兵曹節目全不成樣伊時禁將所奏亦皆漏落節目當還給使之更爲修整而今番取見其實仕懸註者則多是十二三朔此皆臘月都政時十五朔之有餘而卄四朔之不足者也亦欲如今番例皆區處爲計或不無言之者而以白徒爲備郞者亦以十五朔出六則如是區處無所不可矣上曰昨日七日製題聞之耶蓍東曰今日始得聞之而題面甚難未知儒生輩何以能製呈也上曰泮儒素稱實才而呈券者比入場減半可知其題難也上曰卿則就座諸宰各奏事蓍東就座時秀曰今年年分事目當爲磨鍊矣敬差官不爲差遣專屬道臣已成年例今年亦當依近例爲之故敢此仰達矣上曰依爲之出擧條上曰統制使何間可以赴任云耶蓍東曰城役雖告完自多渠之所掌文書則恐難從近辭朝華留登筵可以詳陳也上敎心泰曰城役告完當在來月旬間云若非當暑停役則幾或告完於此月之內也心泰曰然矣體城之役來月無慮告功而至於女城工匠少而役處難故皆云今冬前難以告完而又踰今冬萬不成說故必欲於九月內盡爲之爲計矣至於文書若以儀軌謄錄樣成出則可費時月而只以錢穀工役用下之大摠爲之則亦可於九月內爲之矣上曰徐日輔陞資予意有在而在渠亦無妨矣今日肅拜後如未及出使之入侍就昇承命出與敦寧都正徐日輔偕入進伏上命奏職姓名訖上曰昨日特資出於念舊之意予之視爾者如先朝之待金九衍諸人此亦仰體處也命擧顔上曰貌甚豐厚可以無官不做矣有子幾人日輔曰有子六人矣上曰有孫幾人日輔曰孫八人外孫四人矣上曰此是福人矣常聞宮中傳來之言聖母常時夜輒禱天先願國家有慶次爲本宅願生名人一年三百六十日如一日予之生年適在聖母周甲若不偶然且其本宅如徐龍輔之生在於丁丑二月十五日亦云異矣命日輔退去上曰守令入來者吏房承旨使之以次進前問其職姓名邊將則兵房承旨使之以次進立階下亦問職姓名可也庚運等以次進伏各奏職姓名泰協等以次進詣各奏職姓名後竝命退出上敎庚運曰曾經守令幾次庚運曰曾經殷山縣監矣敎顯宅曰能下去善爲之耶各別善爲之可也至夢龍進奏姓名時甚模糊冕膺曰南海縣令成夢龍奏對顚錯不可無警推考何如上曰依爲之出擧條敎健柱曰昨政永柔縣令乃是先正後孫而人亦瞭然故果落點而非有意靳點於首望也爾亦屢入於守令首望而每不點下皆出偶然如昨日永柔望事矣向因前吏判聞知果幾番未蒙點耶健柱曰懷仁報恩歙谷甑山四邑首擬而皆未蒙恩點矣上曰新溪比四邑頗勝矣敎憲泰曰今年幾何而未經守令乎憲泰曰年爲五十五而初除守令矣上曰此人於慈殿本宅有姻親之誼卿等知之耶蓍東曰臣亦知之矣敎志淳曰人甚了了況先正後孫乎爾有母云年幾何而欲將往耶志淳曰臣母年爲六十八歲而欲將往矣敎學周曰誰之族屬也學周曰與孔胤恒爲二十四寸矣上曰都憲泒耶學周曰故大司憲瑞麟於臣爲八代傍祖矣敎誨曰爾有何故中間枳塞入於年前疏通中耶誨曰以平市令瓜滿後無故作散而別無枳塞之事端矣上曰豈或無端見塞勿論虛實爾亦必有所聞直陳無隱可也誨曰世謂臣與國榮相親以是見枳云矣上曰其時國榮孰不親之誨曰又聞乙巳春逆賊福榮口招中出臣名故枳之云矣上曰福榮本是虛謊之人故恐其亂招初不加刑豈有出爾名之事耶柳善養於汝爲某親誨曰臣之伯父也上曰六月幾爲及第之柳說誰也誨曰臣之四寸也上曰丁亥年間因柳知養之疏辭予有陳疏先朝之擧故向於儒生入侍時敎柳說曰爾與予可謂有嫌而笑之矣說能不誤聽耶敎爀曰僉使無上殿之例而於爾不用常例者念爾先也爾以其後孫或有老成人典刑故今此召見矣我國之得免左袵忠武之功而勸起忠武者卽爾之先祖也其書意尙令人凜然中夜以思不覺興歎其後贈職賜諡之一不擧論其可謂有公議乎釜山特除蓋出於雲臺地方之故而爾於平常無事時雖別無所事卽其地而想爾先祖遺風亦好矣敎應器曰此人卽溫陽效勞者耶阿耳卽邊地也爾須下去善爲之也命亨元書傳敎曰加設則一也松都人金履玉初仕以部將施行望筒改付標待窠陞實上命初仕人以次進前景愈等各奏職姓名後命竝退出敎復來曰爾之初仕承傳可謂不知幾次矣今番亦有特敎爾其知之耶復來曰屢承恩敎臣豈不知耶上曰此人非但北山顔面其父與叔皆經桂坊故知之熟矣太廟展謁日適値宣禧宮誕辰而劇暑中百官軍兵之弊不可不念故姑待秋涼當行展拜宮底諸人可以相見矣上曰儒生皆令以次進前各奏姓名聖肇等以次進奏上敎聖肇曰做表幾何爾名曾已聞知矣聖肇曰做表千首矣上曰今番題與所作讀奏可也聖肇讀奏至初句彼亦有此亦有上曰今科之用此句者皆秣之而畢竟魁券亦用此句士子之科名莫非數也向來庭試時試券多有倒用文字者竝置落科而畢竟宋磾亦倒用而登第皆有數存而然矣敎中敏曰做表幾何中敏曰做三百首矣敎頤朝曰做表幾何頤朝曰做四百首矣敎喜進曰爾名字異於前所見近來改之耶喜進曰小科前以謙進行世而小科時改以喜進矣上命讀奏試券至五句敎曰爾之文體與筆體終不改之何也喜進曰才甚鈍劣必欲改之而未能也上曰非才之鈍也莫非輕忽之致也且以名字言之屢次改名殊非懋實之義喜進二字亦非難進易退之義身未及釋褐而已有躁進欲速之心者可乎須亟改之可也上命戶曹佐郞入庭頒賞儒生等祗受引儀唱四拜上曰奉朝賀如來待使之入侍就昇承命出與奉朝賀徐有臣同副承旨朴宗來偕入進前上曰予於卿旣盡諭意於日前批答而今見卿當更諭批答之意也四世五公古所稱稀而況三世大臣卿承其後在卿安得無盈盛之懼卿疏陳懇知卿之心而予之卽許於一疏者亦可知予必欲全保之心也此非獨爲卿也特念文淸也予若非兩文淸則豈能辨魚魯乎今番許卿一則不忘故也一則酬其勞也卿之餘福遺之子孫豈不好耶予之捨卿不勝悵然而念卿好歸喜先於悵卿於晩境須安穩自娛也有臣曰臣家世卿相受國厚恩況臣所被不啻再生頂踵毛髮莫非上賜臣當盡瘁之不暇何敢有懷歸之心年雖未至而精力已耗實無藉手之資苟備位著徒貽朝廷之羞至於履盛持盈之戒猶屬私情而曲念至此語及先故疏批筵敎恩遇鄭重如臣無似何以得此只有感激悚蹙而已今於告退不勝戀結一飯之頃何敢少弛惟冀來生爲犬爲馬圖報主恩之萬一矣上命先退宗來與有臣退出上曰致仕未必皆爲奉朝賀亦有以本職致仕者云然否文獻備考亦無詳載而武臣亦有以兵使致仕者云矣蓍東曰臣亦未能詳知而嘗聞從二品以下致仕者稱以奉朝請云而近則皆稱奉朝賀矣上曰賀與請之殊稱似有階級之分蓋賀者只參賀儀也請者竝與庭請等事而皆參之謂耶鍾顯曰朴弼琦以堂上致仕亦爲奉朝賀而非奉朝請矣上曰一番自吏禮曹詳考文蹟作爲定式而若是從二品以下皆爲奉朝請則雖今番已啓下之後豈不得爲改付標乎鍾顯曰吏曹則有何文蹟而禮曹則只依節目擧行故但有謄錄而無可考之文蹟矣上命次對先退蓍東等退出頤之進前曰惠慶宮進伏湯劑更爲製入乎上曰唯命書榻敎曰惠慶宮進服香吉茶三貼依前方製入頤之曰羅蔘蠹損者向日診筵有所稟白而一經蠹傷日漸增蝕矣上曰作末以入好矣命竝退出諸臣以次退出